Pia Gjellerup (S), 1999-11-18:
Jeg er i virkeligheden lidt ked af, at det er nødvendigt at fremsætte sådan et forslag.
Det burde være arbejdsmarkedets parter på søen, der overenskomstmæssigt kunne have klaret at implementere det her.
Det har man kunnet gøre på landjorden, men der er altså nogle forhold, der former sig lidt anderledes på søen, som har gjort, at det har været vanskeligere at nå til en aftale, som kunne sikre de søfarende denne her rettighed.
Jeg håber, at vi kan få dette vedtaget og så hurtigt vende tilbage til det, der burde være normalen, og som heldigvis er det på alle andre områder, nemlig at det er parterne selv, der i øvrigt aftaler den slags ting.
Ja, nu er det den helt omvendte verden, idet det er regeringen, der skal begynde, men det er
, fordi Kristeligt Folkeparti har taget initiativ til at fremsætte et forslag om ændring af lov om sikkerhed til søs vedrørende promillegrænser.
Der er ingen tvivl om, at man må se med stor alvor på de situationer, hvor fritidssejlere under indflydelse af spiritus, som det jo hedder i den slags sprog her, udgør en fare for sikkerheden til søs.
Hver eneste ulykke, ikke alene dem, der relaterer sig til spiritus, men hver eneste ulykke, også dem, der relaterer sig til spiritus, er én for mange.
Jeg tror imidlertid ikke, at faste promillegrænser for førere af fritidsfartøjer er vejen frem.
Lovforslaget lægger op til at sidestille det meget med, hvad der sker i trafikken på landjorden, og det synes jeg ikke rigtig man kan.
Derfor kan man heller ikke drage den slutning, at promillegrænser til søs vil have den samme præventive effekt, som de har haft på land.
Og det er, fordi der heldigvis er en fundamentalt anden holdning til det at blande det at sejle og det at drikke spiritus sammen.
Man har i lov om sikkerhed til søs fuldt ud tilstrækkelige sanktioner over for spiritussejlads såvel for søfarende som for fritidssejlere.
Og ved lovens vedtagelse for et lille år siden skete der endog en skærpelse af strafferammen, så spiritussejlads i dag kan straffes med fængsel i op til 2 år i de sjældne tilfælde, hvor vi ser det.
Antallet af søsportsulykker og omkomne til søs er inde i en gunstig udvikling, forstået på den måde, at tallet har været faldende gennem en årrække.
Søsportens Sikkerhedsråd har i forbindelse med forslaget om faste promillegrænser udtalt, at rådet ikke mener, at sådanne faste grænser vil nedsætte antallet af ulykker forårsaget af spiritussejlads i fritidsfartøjer.
Det er ikke grænsen, der er problemet, det er, om man overhovedet har den kultur at drikke og sejle på samme tid.
Rådet lægger i den forbindelse vægt på, at antallet af sådanne ulykker er meget beskedent.
Det er derimod rådets opfattelse, at fortsat oplysning og information vil have en mere præventiv virkning.
Regeringen mener, at det er bedre, at vi gennem oplysning og uddannelse af de aktive fritidssejlere i Danmark forebygger problemet og understreger den gunstige udvikling og den holdning, der er med hensyn til at blande spiritus og sejlads sammen, og den information og den oplysning og den uddannelse er vi allerede godt i gang med.
Det er altså regeringens opfattelse, at en fast promillegrænse kan skabe en falsk tryghed, hvor vi tror, at vi så hermed har gjort vores til at få stoppet spiritussejlads i fritidsfartøjer.
Og lad os så ikke her underkende den store indsats, som gøres ad frivillighedens vej, og som indtil nu har haft en meget positiv effekt og en klar holdningsmæssig effekt.
Jeg skal slutte disse bemærkninger med at sige, at regeringen ikke overraskende ikke kan støtte forslaget.